CELEX: 42011D0327
Language: lv
Date: 2011-06-01 00:00:00
Title: 2011/327/ES: Dalībvalstu valdību pārstāvju Lēmums ( 2011. gada 1. jūnijs ) par ES civilu krīžu pārvarēšanas misiju un militāru operāciju dokumentu apstrādi un ar ko atceļ Lēmumu 2008/836

2.6.2011   
            
            
               LV
            
            
               Eiropas Savienības Oficiālais Vēstnesis
            
            
               L 147/20
            
         DALĪBVALSTU VALDĪBU PĀRSTĀVJU LĒMUMS
   (2011. gada 1. jūnijs)
   par ES civilu krīžu pārvarēšanas misiju un militāru operāciju dokumentu apstrādi un ar ko atceļ Lēmumu 2008/836
   (2011/327/ES)
   EIROPAS SAVIENĪBAS DALĪBVALSTU VALDĪBU PĀRSTĀVJI,
   tā kā:
   
               (1)
            
            
               Dalībvalstu valdību pārstāvju Lēmumā Nr. 2008/836 (2008. gada 29. oktobris) par ES civilu krīžu pārvarēšanas misiju un militāru operāciju dokumentu apstrādi (1) ir noteikts, ka ES civilu krīžu pārvarēšanas misiju un militāru operāciju dokumentus minēto misiju darbības un operāciju izbeigšanas gadījumā arhivē Padomes Ģenerālsekretariāts (PĢS). Lai piemērotu Eiropas Parlamenta un Padomes Regulu (EK) Nr. 1049/2001 (2001. gada 30. maijs) par publisku piekļuvi Eiropas Parlamenta, Padomes un Komisijas dokumentiem (2) un Padomes Regulu (EEK, Euratom) Nr. 354/83 (1983. gada 1. februāris) par Eiropas Ekonomikas kopienas un Eiropas Atomenerģijas kopienas vēsturisko arhīva materiālu nodošanu atklātībai (3), ES civilu krīžu pārvarēšanas misiju un militāru operāciju dokumenti tika uzskatīti par dokumentiem, kurus glabā Padome.
            
         
               (2)
            
            
               Padomes Lēmuma 2010/427/ES (2010. gada 26. jūlijs), ar ko nosaka Eiropas Ārējās darbības dienesta organizatorisko struktūru un darbību (4) (“EĀDD”), 11. panta 2. punktā paredzēts, ka no PĢS un Komisijas pārcelto struktūrvienību attiecīgie arhīvi jāpārceļ uz EĀDD.
            
         
               (3)
            
            
               Konsekvences labad ir jānodrošina tas, ka ES civilu krīžu pārvarēšanas misiju un militāru operāciju dokumentus minēto misiju darbības un operāciju izbeigšanas gadījumā arhivē EĀDD.
            
         
               (4)
            
            
               Atbilstīgi Lēmuma 2010/427/ES 10. pantam EĀDD būtu jānodrošina, ka dalībvalstu vai citu iestāžu klasificētos dokumentus aizsargā saskaņā ar EĀDD paredzētajiem drošības noteikumiem.
            
         
               (5)
            
            
               ES civilu krīžu pārvarēšanas misiju un militāru operāciju dokumenti būtu jāglabā EĀDD arhīvu īpašā nodalījumā. Darbinieki, kas strādās ar minētajiem dokumentiem, šajā sakarā būtu jāapmāca darbam ar kopējās drošības un aizsardzības politikas dokumentiem un klasificētu informāciju.
            
         
               (6)
            
            
               Skaidrības labad ir lietderīgi atcelt Lēmumu Nr. 2008/836,
            
         IR PIEŅĒMUŠI ŠĀDU LĒMUMU.
   1. pants
   1.   Lai piemērotu Regulu (EK) Nr. 1049/2001 un Regulu (EEK, Euratom) Nr. 354/83, Padomes vadībā pabeigtu, uzsāktu un plānotu ES civilu krīžu pārvarēšanas misiju un militāru operāciju dokumentus minēto misiju darbības un operāciju izbeigšanas gadījumā arhivē EĀDD un turpmāk tos uzskata par dokumentiem, kurus glabā EĀDD.
   2.   Pie 1. punktā minētajiem dokumentiem nepieder dokumenti, kas attiecas uz personāla jautājumiem, līgumiem ar trešajām personām un jebkādi citi dokumenti, kas attiecas uz šādiem jautājumiem, kā arī īslaicīgai lietošanai paredzēti dokumenti.
   3.   Dalībvalstis palīdz EĀDD iegūt 1. punktā minētos dokumentus.
   2. pants
   Atceļ 2008. gada 29. oktobra Lēmumu 2008/836.
   3. pants
   1.   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   2.   To piemēro no dienas, kad Eiropas Savienības Padomes Ģenerālsekretārs un Eiropas Ārējās darbības dienesta izpildu ģenerālsekretārs vienojas, ka EĀDD ir nodrošinātas nepieciešamās darba un arhivēšanas iespējas.
   
      Briselē, 2011. gada 1. jūnijā
      
         
            Priekšsēdētājs
         
         GYÖRKÖS P.
      
   
   
      (1)  OV L 299, 8.11.2008., 34. lpp.
   
      (2)  OV L 145, 31.5.2001., 43. lpp.
   
      (3)  OV L 43, 15.2.1983., 1. lpp.
   
      (4)  OV L 201, 3.8.2010., 30. lpp.